এমাসের শেষেই ফের দেশজুড়ে ব্যাঙ্ক ধর্মঘটের ডাক দিল ব্যাঙ্ক কর্মীদের ৯টি সংগঠনের যৌথ মঞ্চ। এবার ধর্মঘটের ডাক দিল ইউনাইটেড ফোরাম অফ ব্যাঙ্ক ইউনিয়নস।
আগামী ২৮ ফেব্রুয়ারি ধর্মঘটের ডাক দেওয়া হয়েছে। এই ধর্মঘটের ফলে ব্যাঙ্ক পরিষেবায় ব্যাপক প্রভাব পড়ার আশঙ্কা রয়েছে।
ধর্মঘটের ফলে প্রভাবিত হবে এটিএম পরিষেবাও। সরকারি, বেসরকারি সব ব্যাঙ্কের কর্মীরাই এই ধর্মঘটে সামিল হচ্ছেন।
স্টেট ব্যাঙ্কের সঙ্গে ছোট ব্যাঙ্কগুলিকে মিশিয়ে দেওয়া, নোটবাতিলের জেরে গ্রাহক, ব্যাঙ্ককর্মীদের ক্ষতিপূরণের দাবি, স্থায়ী কাজের আউটসোর্সিং, কেন্দ্রীয় সরকারের শ্রম-বিরোধী নীতির প্রতিবাদ-সহ বেশ কিছু দাবিতে এই ধর্মঘটের ডাক দেওয়া হয়েছে বলে জানিয়েছে অল ইন্ডিয়া ব্যাঙ্ক এমপ্লয়িজ অ্যাসোশিয়েসনের সভাপতি রাজেন নাগার। 
ধর্মঘটী কর্মী সংগঠনগুলির অন্যতম দাবি, নোটবাতিলের জেরে সারাদেশে ১১৮জনের মৃত্যু হয়েছে। ছোট ব্যবসায়ীদেরও মারাত্মক ক্ষতি হয়েছে, অনেকে চাকরি হারিয়েছেন। যাঁরা প্রাণ হারিয়েছেন বা ক্ষতির সম্মুখীন হয়েছেন, কেন্দ্রীয় সরকারের কাছে তাঁদের ক্ষতিপূরণ দেওয়ার দাবি জানিয়েছে ব্যাঙ্ক কর্মী সংগঠনগুলি।